Artistul a dezvăluit recent într-un interviu detalii despre povestea și succesul acestei piese.
Suma de bani imensă pe care Mihai Trăistariu a încasat-o de pe urma piesei Tornero. Cât câștigă în prezent datorită melodiei
Într-un interviu acordat recent, Mihai Trăistariu a vorbit despre câștigurile impresionante ale melodiei "Tornero", care au depășit 1 milion de euro.
Artistul a explicat că piesa are o poveste specială și că, deși își dorește încă să aducă Trofeul Eurovision în România, nu a mai întâlnit o melodie cu același impact ca "Tornero".
"Piesa are o poveste foarte frumoasă. Eu făcusem deja o obsesie pentru Eurovision, mersesem și cu trupa Valahia, de trei ori, de două ori singur, era a șasea oară cu Tornero, în 2006. În toamna lui 2005, eu le-am dat temă mai multor compozitori din țară, 8 studiouri au lucrat pentru mine piese pentru Eurovision. Tornero a fost compusă de Eduard Cârcotă, pe atunci un băiat din Focșani, pe care îl cunoscusem cu două luni înainte. Voia să-mi facă o piesă gratuit. I-am spus să fie pentru Eurovision.
Am venit în studioul lui, mi-a plăcut ce am auzit. Iar când au fost toate piesele gata, le-am pus pe Yahoo Messenger, aveam 1.000 de fani acolo. Era prin octombrie 2005, aveam voie să o fac publică. În urma acestui sondaj printre fani, dintre toate cântecele compuse pentru mine, pentru Eurovision, au votat cu Tornero cam 60% dintre persoane. Și au ales bine. E o idee bună să procedez la fel și pe viitor, să fie selectată tot de oameni", a declarat cântărețul, conform Playtech.ro, citat de click.ro.
El a povestit că piesa a fost compusă de Eduard Cârcotă, pe atunci un tânăr din Focșani, și că aceasta a fost aleasă în urma unui sondaj printre fanii săi, cu peste 60% dintre voturi. Succesul piesei a fost urmat de venituri substanțiale, peste un milion de euro, din difuzările în 30 de țări, bani împărțiți între întreaga echipă de creație.
"Piesa nu este o capodoperă, vreo grozăvie, dar este comercială, foarte ritmată, perfectă pentru Eurovision. Titlul este în italiană, înseamnă "Mă voi întoarce", iar refrenul este tot în italiană, sună așa: "Mă întorc, voi reveni/, Îți voi da viața mea/, Tu te vei întoarce/, Tu te vei întoarce/, Tu vei fi mereu a mea/. Iar strofele sunt în engleză", a continuat Mihai Trăistariu.
Trăistariu a recunoscut că această perioadă a fost momentul său de glorie, reușind să-și facă o firmă de taxiuri în Constanța și continuând să primească venituri periodice din difuzările melodiei "Tornero".